กรุงศรีฯทุ่ม150ล้านรุกแบงก์บนมือถือ3จี
กรุงศรีฯ ทุ่ม 150 ล้าน รุกช่องทางอิเล็กทรอนิกส์รับ 3จี ตั้งเป้ากวาดลูกค้า 1.5 ล้านบัญชี
19 ส.ค. 2554

กรุงศรีฯ ทุ่ม 150 ล้าน รุกช่องทางอิเล็กทรอนิกส์รับ 3จี ตั้งเป้ากวาดลูกค้า 1.5 ล้านบัญชี 
นายฐากร ปิยะพันธ์ ผู้ช่วยกรรมการผู้จัดการใหญ่ สายงานการตลาดลูกค้าบุคคล ธนาคารกรุงศรีอยุธยา กล่าวว่า ธนาคารจะใช้งบลงทุน 150 ล้านบาท ในการปรับปรุงระบบไอทีและช่องทางอิเล็กทรอนิกส์ (EChannel) เพื่อรองรับการเติบโตของตลาดอินเทอร์เน็ต แบงกิง และโมบาย แบงกิง จากการเปิดให้บริการระบบ 3จี 
ธนาคารตั้งเป้าว่าจะขยายฐานลูกค้ากลุ่มนี้ขึ้นเป็น 1.5 ล้านบัญชี จากที่มีอยู่ 4 แสนบัญชี และจะเพิ่มรายได้ค่าธรรมเนียมจากการทำธุรกรรมผ่านช่องทางนี้ขึ้นเป็น 100% ภายใน 2 ปี 
“ขณะนี้ทุกธนาคารเริ่มบุกตลาดโมบาย แบงกิง เนื่องจากผู้ใช้อินเทอร์เน็ตบนมือถือมีอยู่ถึง 13 ล้านราย ในจำนวนนี้ใช้อินเทอร์เน็ต แบงกิงถึง 4.8 ล้านคน และยังมีอัตราการขยายตัวอย่างต่อเนื่อง ขณะที่ธนาคารกรุงศรีฯ มีส่วนแบ่งการตลาดอยู่แค่ 89% จึงเชื่อว่าหลังจากปรับปรุงระบบไอทีจะขยายฐานลูกค้าออกไปยังกลุ่มเอสเอ็มอีด้วย เพื่อเพิ่มรายได้ค่าธรรมเนียมของลูกค้ากลุ่มนี้ที่มีอยู่ราว 2.5 แสนรายการต่อเดือน” นายฐากร กล่าว
นายฐากร กล่าวว่า ในปีที่ผ่านมาธนาคารสร้างรายได้จากการอนุมัติสินเชื่อบ้านและสินเชื่อบุคคลผ่านลูกค้ากลุ่มนี้ได้ 300 ล้านบาท และในเร็วๆ นี้จะเพิ่มสินเชื่อรถยนต์และบัตรเครดิตเข้าไปด้วย ทำให้คาดว่าจะขยายสินเชื่อได้ 1,500 ล้านบาทในสิ้นปี และเพิ่มเป็น 4,000-5,000 ล้านบาทในปี 2556